曹植
妾薄命行
携玉手。
喜同车。
北上云阁飞除。
钓台蹇产清虚。
池塘观沼可娱。
仰泛龙舟绿波。
俯擢神草枝柯。
想彼宓妃洛河。
退咏汉女湘娥。
日既逝矣西藏。
更会兰室洞房。
华镫步障舒光。
皎若日出扶桑。
促樽合坐行觞。
主人起舞娑盘。
能者穴触别端。
腾觚飞爵阑干。
同量等色齐颜。
任意交属所欢。
朱颜发外形兰。
袖随礼容极情。
妙舞僊僊体轻。
裳解履遗绝缨。
俛仰笑喧无呈。
览持佳人玉颜。
齐举金爵翠盘手形罗袖良难。
腕弱不胜珠环。
坐者叹息舒颜。
御巾裛粉君傍。
中有霍纳都梁。
鸡舌五味杂香。
进者何人齐姜。
恩重爱深难忘。
召延亲好宴私。
但歌杯来何迟。
客赋既醉言归。
主人称露未晞。